Διαδοχικές επιθέσεις έγιναν τα ξημερώματα, σε ΑΤΜ, καταστήματα αλλά και δημόσιες υπηρεσίες, σε διάφορες περιοχές της Αττικής.

Οι συνολικά 21 επιθέσεις έγιναν από τις 2:30 έως περίπου τις 4:00 τα ξημερώματα του Σαββάτου. Αγνωστοι προκάλεσαν φθορές σε πέντε ΑΤΜ τραπεζών, ενώ έκαναν ζημιές σε 13 καταστήματα. Επιπλέον, επίθεση έγιναν σε μία ΔΟΥ στην Ηλιούπολη, στην πολεοδομία στο Αιγάλεω αλλά και σε υποκατάστημα της ΕΥΔΑΠ στο Ιλιον.

Οι διαδοχικές επιθέσεις εκτιμάται ότι έγιναν ως «αντίποινα», μετά τις συλλήψεις και τις προσαγωγές έπειτα από τις πορείες για την επέτειο δολοφονίας του Αλέξανδρου Γρηγορόπουλου. Η αστυνομία έκανε 7 προσαγωγές για το μπαράζ των επιθέσεων, αλλά όλοι αφέθηκαν ελεύθεροι αργότερα.

Πού έγιναν οι επιθέσεις

Οι καταδρομικές επιθέσεις, που πραγματοποιήθηκαν μέσα σε 1,5 ώρα, έγιναν σε Σεπόλια, Αμπελόκηπους, Αγία Παρασκευή, Πεύκη, Ιλιον, Αιγάλεω, Ελληνικό, Γλυφάδα, Ζωγράφου και Ηλιούπολη.

Στα Σεπόλια, άγνωστοι προκάλεσαν ζημιές σε ΑΤΜ στην οδό Δυρραχίου 62. Στους Αμπελόκηπους στο στόχαστρο μπήκαν ένα σούπερ μάρκετ (Πανόρμου 71-73) και ένα ΑΤΜ (Πανόρμου 75). Στου Ζωγράφου, επίθεση έγινε σε ΑΤΜ και σούπερ μάρκετ στη συμβολή των οδών Γ. Παπανδρέου και Θεαγούς.

Οι καταδρομικές επιθέσεις έγιναν μέσα σε 1,5 ώρα

Στην Αγ. Παρασκευή, προκλήθηκαν ζημιές σε ΑΤΜ (Αγ. Ιωάννου 38) και σε δύο καταστήματα (Αγ. Ιωάννου 16). Στην Πεύκη, επίθεση έγινε σε σούπερ μάρκετ στη λεωφόρο Ειρήνης 48. Πέντε επιθέσεις έγιναν στο Ιλιον, σε δύο σούπερ μάρκετ (Θηβών 504 και Θηβών και Χαριλάου Τρικούπη), σε υποκατάστημα της ΕΥΔΑΠ (Θηβών 491), σε πρακτορείο ΟΠΑΠ (Θηβών 500) και σε κατάστημα (Ιδομενέως και Θηβών). Στο Αιγάλεω, επίθεση έγινε στην Πολεοδομία (Μιλτιάδου 1). Στο Ελληνικό, στο στόχαστρο μπήκαν δύο καταστήματα (Τραπεζούντος 28), στη Γλυφάδα δύο καταστήματα και ένα ΑΤΜ σε εμπορικό κέντρο (Βουλιαγμένης 85) και στην Ηλιούπολη ένα κατάστημα και η ΔΟΥ (Βουλιαγμένης και Εθν. Μακαρίου).

Οι δράστες έσπασαν τζαμαρίες καταστημάτων

Εμπρηστική επίθεση με γκαζάκι στο Αιγάλεω

Επιπλέον, εμπρηστική επίθεση με γκαζάκια έγινε σε τρία ΕΙΧ οχήματα, στο Αιγάλεω. Τα αυτοκίνητα ήταν παρκαρισμένα σε υπαίθριο χώρο, στη συμβολή των οδών Αγίας Αννης και Ιεράς Οδού. Στο σημείο επιχείρησαν 7 πυροσβέστες με 2 οχήματα, για την κατάσβεση της φωτιάς.